১৯৬৫ সালের পাক-ভারত যুদ্ধের আগ পর্যন্ত ভারতের সাথে বাংলাদেশের (তৎকালীন পূর্ব পাকিস্তান) বেনাপোল ও দর্শনা এই দুই যাত্রাপথে রেল যোগাযোগ ছিল। দীর্ঘ সময় পর ২০০৮ সালের ১৪ই এপ্রিল ঢাকা থেকে ভারত-এর কলকাতা শহর পর্যন্ত মৈত্রী এক্সপ্রেস নামক ট্রেনের মাধ্যমে সরাসরি রেল যোগাযোগ পুনঃস্থাপিত হয়। এই ট্রেন গেদে-দর্শনা রুটের মাধ্যমে ভারতের কলকাতা রেলওয়ে স্টেশনের সাথে বাংলাদেশের ঢাকা ক্যান্টনমেন্ট রেলওয়ে স্টেশন পর্যন্ত চলাচল করে। ২০১৭ সালের ৯ নভেম্বর বন্ধন এক্সপ্রেস ট্রেন চালু করা হয় যা খুলনা রেলওয়ে স্টেশন থেকে কলকাতা রেলওয়ে স্টেশন পর্যন্ত চলাচল করে। ২০২১ সালের ২৬ শে মার্চ থেকে মিতালী এক্সপ্রেস নামে নতুন একটি ট্রেন ঢাকা-শিলিগুড়ি রুটে চলবে। এছাড়াও বিভিন্ন পণ্যবাহী ট্রেন দুদেশে মধ্যে চলাচল করে।